
The Ideal Dyad: Blaga — Toduţă 
Abstract 


Although one cannot imagine a complete fusion between music and poetry, they continue to 
evolve together as musicians and poets hold almost identical ideals, have the same fears and 
experiment with similar techniques. Victory over „the gross nature in every word and sound” — in 
Novalis” words — will be closer if its pursuers got better acquainted with one another. 

S. Toduţă's preference for lieder is not only obvious from a quantitative point of view — about 
60 lieder — but from a qualitative point of view, too: 23 lieder are composed for lyrics by Lucian Blaga. 


x x x 


„Am căzut în cercul magic al poetului din Lancrăm. Asemenea zidarilor din 
drama Meşterul Manole, fascinați de «chipul mic al lăcaşului», am rostit şi eu 
cuvintele, împreună cu ei: «Meştere, venim!» Dar, spre deosebire de zidarii adunați 
să clădească «din pământ şi apă, din lumină şi vânt», eu stau în cercul magic blagian 
zidind nu de şapte ani, ci de şase ori şapte ani, încercând să înţeleg sensul slovelor, 
rostul gândului, adâncimea simbolului şi farmecul metaforei. Din imaginea împletită 
cu slove de aur s-au născut Liedurile pentru voce şi pian; din arăturile adânci ale 
gândirii au prins trup Madrigalele pentru cor; din Antologia de poezie populară 
(adunată într-un buchet incantatoriu) s-au înfiripat cele 70 Miniaturi corale. lar din 
simbolul patimii altoite în suflet, din patima clădirii pe care o cântă cu inegalabilă 
măreție în drama Meşterul Manole, mi-am pus şi eu întrebarea împreună cu poetul: 
„Pentru ce vină neştiută am fost pedepsit cu dorul de a zămisli frumuseţe?, poposind 
lângă acest subiect fără de seamăn o jumătate de viață. 

Răspunsul e simplu. Poetul m-a învăţat să cunosc farmecul verbului. Mi-a 
relevat splendoarea orizontului ondulat, cântat cu inedita dimensiune a graiului, 
unde (zboară) „nenumărate ciocârlii spre cer», unde «un cântec se iscă în larg»... «un 
cântec în noapte». M-a luminat să iubesc însutit cântecul, şoapta sufletului: 
Cântecul somnului, Cântecul obârşiei, Cântecul lui Pan... Mi-a deschis 
dimensiunile fără hotar ale dorului: «Acela care n-are amintire/ şi nici speranță, 
dorul-dor». Mi-a hărăzit o stare de visare — balsam şi katharsis —, nădejde în 
împărăția mirabilă, «la curțile dorului», unde «Aşteptăm o singură oră să ne- 


mpărtăşim din verde imperiu, din raiul sorin.»”! 
x x x 


Deşi, evident, între poezie şi muzică nu poate exista fuziune completă, ele 
sunt în continuare şi în cele mai moderne creații bune surori, iar scriitorii şi 
muzicienii au aproape aceleaşi idealuri, sunt bântuiți de aceleaşi temeri, 
experimentează tehnici nu mult diferite. Victoria asupra “naturii grosolane din 


! Cuvântul compozitorului din Programul de sală al primei audiții absolute a operei-oratoriu Meşterul 
Manole, 1 oct. 1985. 

fiecare cuvânt şi sunet”, cum spunea Novalis, va fi poate mai aproape dacă aceia 
care o caută se vor cunoaşte mai bine între ei." 

În încercarea de a trasa coordonatele stilistice ale scrisului compozitorului, 
criteriul relaţiei poezie-muzică este unul determinant, dacă privim chiar şi doar 
aspectul cantitativ: creaţia vocală, corală şi vocal-simfonică reprezintă — ca număr de 
titluri — două treimi din corpusul creaţiei. Astfel, se poate porni de la premisa că 
aspectele stilistice desprinse din cercetarea acestor genuri îşi pot extinde 
valabilitatea generalizatoare şi în domeniul celorlalte genuri — simfonic şi 
instrumental-cameral. 

La o privire mai atentă, sincretismul sine qua non — existent în însăşi fiinţarea 
genurilor vocal-corale — între poezie şi muzică, devine un subiect incitant, atunci 
când intră în discuţie sursele poetice la care compozitorul a apelat. Cuvintele 
compozitorului exprimate cu ocazia primei audiții a operei-oratoriu Meşterul 
Manole din 1 octombrie 1985, concentrează chintesenţa estetică a creaţiei sale. Ce 
altceva să însemne cuvintele Maestrului, decât recunoaşterea influenţei copleşitoare 
pe care gândirea poetică şi filosofică a lui Lucian Blaga au exercitat-o asupra întregii 
sale creaţii? Şi în ce altceva să se materializeze această influenţă, dacă nu în lucrări 
aparținând genului vocal, coral sau vocal-simfonic, având ca sursă de inspiraţie lirica 
blagiană? 

Prima lucrare este varianta întâi a operei-oratoriu Meșterul Manole (1943- 
1947). Privită azi în contextul întregului corpus al creaţiei toduţiene, abordarea unui 
subiect cu semnificații profunde ca acelea ale mitului jertfei pentru creație poate 
părea o încercare temerară din partea compozitorului aflat la o vârstă relativ tânără. 
Este posibil ca acest lucru să-l fi simţit şi compozitorul, atunci când a lăsat 
nefinalizată această versiune, în 1947. Întrezărind «nebănuitele trepte» spre 
aprofundarea creaţiei blagiene, Sigismund Toduţă a tăcut... Abandonarea lui Blaga 
poate fi explicată şi datorită interzicerii poetului un număr bun de ani”. Insă peste ani 
se va dovedi că a fost o abandonare aparentă: să ne gândim doar la acelaşi Meşter 
Manole, care va fi oferit publicului în primă audiție absolută în 1985, lucrare «zidită 
de şase ori şapte ani»... 

Afirmația «am căzut în cercul magic al poetului din Lancrăm» înseamnă 
adâncirea până la identificare în universul poetului, însuşirea până la asimilare a 
gândirii filosofului, integrarea în orizonturile «spaţiului mioritic», orizonturi care îl 
vor îmboldi şi către neasemuita baladă populară Miorița”, unul dintre cele mai 
reprezentative opusuri aparţinând primei perioade de creaţie. 

Sfârşitul anilor '80 marchează debutul unei noi perioade, cu semnificative 
mutații structural-morfologice apărute în ființarea limbajului toduţian. Acum încep 
să se zămislească roadele unei îndelungi germinaţii, pentru a exploda apoi într-o 
serie de lucrări care respiră în imensul spaţiu blagian, de la ciclurile de lieduri şi 
madrigale, până la încununarea creaţiei — opera-oratoriu Meşterul Manole. 

În tot acest timp, căutările compozitorului s-au îndreptat spre găsirea celei 
mai adecvate forme de exprimare a conținutului artei sale de «obârşie» blagiană. 
Liedul va oferi terenul cel mai fertil şi mai rafinat, fiind considerat de Sigismund 
Toduţă un gen de maximă maturitate şi măiestrie componistică. Această atitudine 
poate fi explicaţia pentru apariţia relativ târzie a creaţiei de lieduri. 


! Tartler, Grete, Melopoetica, Ed.Eminescu, Bucureşti, 1984, p.12. 
? Abia prin 1966 începe să fie din nou publicat și cultivat intens. 
? Este vorba despre oratoriul Miorița (1955-1958). 

Locul privilegiat pe care liedul îl ocupă în cadrul creaţiei compozitorului îl 
reflectă nu numai aspectul cantitativ — aproximativ 60 de lieduri —, ci şi cel calitativ: 
23 de lieduri sunt compuse pe versuri de Blaga. 

Sub acest aspect, sursa de inspiraţie poetică se ridică la rang de criteriu pentru 
periodizarea creaţiei de gen. În prima etapă se observă apelul la lirica unor poeţi 
români, clasici sau contemporani (Mihai Eminescu, Octavian Goga, Mihai Beniuc, 
Ion Brad, Ilie Balea, Vlaicu Bârna). Liedul toduţian al acestei etape se înscrie pe 
linia tradițională a liedului romantic, în care rolul muzicii este cel de a reda 
atmosfera generală a poeziei şi conţinutul de idei. 

Tăcerea de circa 25 de ani în genul vocal se afirmă astfel ca o perioadă de 
acumulări şi sedimentări, în care afinitatea spirituală a binomului Toduţă - Blaga se 
adânceşte şi se cristalizează. Dovada elocventă a redimensionării viziunii creatoare a 
compozitorului sunt liedurile compuse în cea de-a doua perioadă, ce debutează în 
anii '80 şi se încheie odată cu « marea trecere » în eternitate a Maestrului clujean. 
Din totalul de 40 de lieduri compuse, jumătate (adică 19!) sunt scrise pe versuri de 
Lucian Blaga. 

Justificarea pledoariei pentru relația Blaga-—Toduţă s-ar putea opri aici. Insă 
cercetarea merge mai departe şi permite următoarea afirmaţie: cele 40 de lieduri 
formează un bloc unitar nu numai din punct de vedere stilistic, ci şi ideatic şi al 
sursei de inspirație, căci celor 19 lieduri pe versuri de Blaga li se alătură încă 16, pe 
versuri de Ana Blandiana!" Această interpolare se datorează în mare măsură filiaţiei 
intime de sorginte blagiană a liricii poetei, element sesizat şi valorificat de omul de 
cultură Sigismund Toduţă. Obsesia blagiană în viziunea creatoare a Anei Blandiana 
înseamnă mit şi simbol înveşmântat într-o retorică a tăcerii, într-un limbaj plin de 
austeritatea şi rezerva comunicării. 

Tematica liedurilor şi corurilor acestei perioade ilustrează unduirea 
„mioritică” între temele fundamentale ale universului liric al celor doi poeţi: iubirea 
— văzută în diferitele sale ipostaze, somnul — perceput ca nostalgie a reintegrării în 
elementar etc. Atingerea frumosului estetic în genul vocal şi coral al acestei perioade 
se realizează printr-o „melopoetică”” rezultată din sinteza tuturor elementelor de 
limbaj (melodie, ritm, armonie, formă, tematică literară etc.). 

Prezenta lucrare nu şi-a propus o analiză muzicologică, dar contextul impune 
aici un scurt popas asupra liedului Eu cred că norii pe versuri de Ana Blandiana, 
piesă ce evidenţiază cel mai cuprinzător afilierea compozitorului la conceptul estetic 
mioritic, putând fi considerată o adevărată ars poetica, o recunoaştere a apartenenţei 
la universul filosofic blagian. Şi poate că “cercul magic” este însăşi mioriticul ... Eu 
cred că norii este o lecţie de istorie argumentată de autoare prin exemple: epopeile 
antice greceşti, „ciobănei” şi „mănăstire” — simboluri ale unor creații fundamentale 
ale culturii noastre. Cu siguranță sensibilitatea compozitorului a vibrat la reîntâlnirea 
cu cele două subiecte — pietre de hotar ale creaţiei sale. 

Creaţia vocal-simfonică toduţiană vizează monumentalul prin amploarea 
arhitecturii genului oratorial, prin subiectele abordate şi, nu în ultimul rând, prin 
totalitatea mijloacelor tehnico-expresive utilizate. Amprenta blagiană este sesizabilă 
şi aici. Doru Popovici remarcă: «Era firesc ca un prieten intim al lui Lucian Blaga 
[...] să ofere o nobilă tălmăcire sonoră poeziei populare care a stat la baza sistemului 


! Aceeași “imixtiune” a liricii poetei se constată şi în genul coral din acestă etapă de creaţie, prin cele 2 
madrigale (1989) ce se alătură celor 10 compuse pe versuri blagiene. 
? Termen preluat cu sensul de «corelaţie muzică-poezie», utilizat de Grete Tartler (op.cir.). 

filosofic al poetului Poemelor luminii». (este vorba despre balada Mioriţa n.n.). Se 
naşte astfel balada-oratoriu Miorița, lucrare-reper nu numai pentru creaţia 
compozitorului, dar pentru întreaga muzică românească, stând alături de alte 
tălmăciri muzicale ale acestei nestemate a liricii populare, aparținând lui Paul 
Constantinescu, Anatol Vieru etc. 

Credincios unui deziderat estetic — acela al frumosului —, compozitorul 
urmăreşte în permanenţă acest ţel, eliminând, în genul vocal, orice tendință ce 
vizează sublimul. Atmosfera generală se înscrie într-un lirism dimensionat cu toate 
valenţele spirituale ale folclorului românesc şi ale cântului bizantin, dublat de un 
intelectualism profund, care îl pune în ipostaza înțelegerii totale al sufletului 
omenesc, în general, şi al celui românesc în special. 

Compozitorul reuşeşte să transfigureze muzical datele epice, lirice şi 
dramatice ale baladei, printr-o varietate de mijloace structural-formal-expresive, 
utilizate cu aceeaşi discreţie şi rafinament ce caracterizează stilul său, în care toți 
parametrii de limbaj se află în slujba sublinierii semnificaţiilor muzical-poetice. 
Atributul estetic predominant este lirismul cu accente dramatice, impregnând 
întreaga lucrare cu un ethos specific. În Mioriţa lui Sigismund Toduţă, sublimarea 
felului cum înţelege omul simplu raportul viaţă—moarte îşi găseşte o transpunere 
prin care «creația muzicală cultă încorporează una din ideile fundamentale ale 
culturii româneşti, dovedindu-şi maturitatea şi capacitatea superioară de dezbatere”. 
Ideea mioritică dobândeşte noi valenţe şi disponibilități dimensionate muzical, 
expresia estetico-filosofică profundă îmbogăţind patrimoniul culturii româneşti şi 
plasând-o pe coordonatele cele mai elevate ale culturii universale. 

Dacă «apropierea de Blaga» a Maestrului clujean s-a materializat timpuriu, 
universul liric şi filosofic blagian a incitat spiritul creator al compozitorului ani în 
şir. E posibil ca în acel moment Toduţă să fi simţit că scrisul său nu întrunea încă 
datele acelei maturităţi artistice prin care muzica să fuzioneze inseparabil cu 
cuvântul blagian, fără a i se subordona. Compozitorul a avut puterea de a aştepta 
maturizarea limbajului său, adăpat la izvoarele mioritic-blagiene, până când a simţit 
că este pregătit în a reuşi în încercarea sa. 

Cum altfel se poate privi azi versiunea finală (a doua) a operei-oratoriu 
Meşterul Manole, decât ca sinteză şi apoteoză a tuturor particularităților stilistice 
toduţiene, proiectate în «orizontul indefinit ondulat [...], teren al nuanțelor, al 
atmosferei, al inefabilului şi imponderabilului»” — spaţiul mioritic. 

Binomul ideal Lucian Blaga — Sigismund Toduţă se dezvăluie aici în 
adevărata sa plenitudine, stând mărturie unităţii de spirit existente în primul rând 
între poet, dramaturg şi metafizician — pentru că «poemul, mitul dramatizat, eseul şi 
sistemul metafizic al lui Blaga sunt, în bună parte, numai forme variate sub care se 
întrupează neliniştile şi certitudinile unui spirit preocupat de marile taine ale vieții şi 
de soluţionarea lor" —, dar şi între cei doi mari creatori, compozitorul fiind cel care 
s-a afiliat acestei concepții. 

Omul de cultură Sigismund Toduţă a fost incitat de generozitatea şi 
generalitatea umană a teatrului blagian din Meşterul Manole, unde interesul dramatic 


! Popovici, Doru, Muzica românească contemporană, Ed.Albatros, Bucureşti, 1970, p.256. 

? Râpă, Constantin, Ideea mioritică în creaţia muzicală cultă românească, teză de doctorat, 
Conservatorul de Muzică «Gh. Dima», Cluj, 1980, p.166. 

a Blaga, Lucian, Spațiul mioritic, Ed.Humanitas, Bucureşti, 1994, p.38. 

4 Constantinescu, Pompiliu, Scrieri I, Ed. Pentru literatură, Bucureşti, 1967, p.85. 

trece de la detaliu la esenţă, de la concret la abstract, pentru a se concentra asupra 
ideii centrale: jertfa, ca preţ la împlinirii omului creator, idee ridicată la rang de 
conflict al dualităților etern umane. Tratarea blagiană a mitului preluat din folclor 
depăşeşte graniţele acetuia, în care tragicul domină ca expresie conflictul şi 
deznodământul acţiunii, plasându-se pe coordonatele teatrului expresionist. 

Uimitoare şi fascinantă este abordarea toduţiană, care nu continuă pe linia 
sublinierii acestor coordonate expresioniste, ci redirecționează ideatica filosifică a 
dramei. Năzuinţa spre absolut a individului — ce transpare şi din exaltarea gotic- 
barocă, binecunoscută compozitorului — este filtrată nu prin prisma tragicului, ci prin 
cea a dramaticului văzut ca tragism liric. Astfel, Meșterul Manole toduțian se înscrie 
într-o matrice stilistică ce stă sub semnul mioriticului prin echilibrul, măsura, 
armonia, tragicul şi liricul ce caracterizează opera-oratoriu, ca o adâncă metaforă’. 

În creuzetul fecund al creaţiei, Sigismund Toduţă realizează din nou o sinteză 
de culturi, extrăgând esențe şi recombinându-le: cea europeană şi cea bizantină, 
grefate pe cele mai profunde şi autentice particularităţi ale folclorului românesc. 
Specificitatea stilistică a scrisului compozitorului se înfăţişează în totalitatea 
aspectelor sale, afirmând afinitatea cu universul poetic, dar şi cu gândirea filosofică 
blagiană, până în cele mai intime resorturi ale articulării limbajului muzical. 

Cunoscând această extraordinară apropiere spirituală a celor doi creatori, 
cuvintele compozitorului dobândesc alte dimensiuni atunci când acesta încearcă — 
târziu — să explice magia irezistibilă a liricii blagiene, care i-a captat spiritul creator, 
plecând de la premisa că «dominată de covârşitoarea personalitate a unui poet, 
interacțiunea cuvânt - muzică poate genera, datorită acestei confluenţe, o maximă 
înflorire a genului vocal-liric şi coral. 

Asemeni unui caleidoscop, în care cioburi colorate recompun de fiecare dată 
alte imagini, unitare totuşi ca formă şi culori, creația toduţiană este o mărturie a 
consecvenţei cu care compozitorul îşi urmăreşte idealul estetic influențat de marele 
său egal — Lucian Blaga -, înscriindu-se, iar şi iar, în acelaşi «spaţiu de amintire 
paradisiacă indefinit ondulat şi înzestrat cu specifice accente ale unui anume 
sentiment al destinului: spaţiul mioritic»? 

Întrebarea despre supremaţia muzicii asupra cuvântului sau a cuvântului 
asupra muzicii revine obsesiv în mintea muzicologului ce se apleacă asupra acelor 
domenii ale creaţiei toduţiene în care cele două arte se îngemănează, pentru că 
fuziunea lor este atât de profundă în concepția compozitorului, încât orice separare 
impietează parcă asupra sensurilor şi semnificaţiilor expresiv-artistice ale lucrării 
respective. 

Parafrazând cuvintele Gretei Tartler din finalul Melopoeticii” sale, putem 
afirma: «Poezia pentru muzică şi muzica pentru poezie joacă adesea rolul prințului 
care trezeşte frumoasa adormită. Amândouă risipesc cu atât mai bine somnul 
spiritului. A le folosi pe amândouă în zidirea de sine înseamnă a pune la temelie nu 
unul, ci doi meteori, două fragmente dintr-o stea care-şi continuă drumul în spațiul 


! Aşa se explică omisiunile operate în text (eliminarea unor personaje, deci a unor acţiuni și dialoguri 
ce nu au legătură şi influență directă asupra conflictului şi temei centrale, cum ar fi Vodă, Solul etc.) şi 
regruparea acestuia în trei acte, în loc de cele cinci ale dramei. 

2 Toduţă, Sigismund, Lucian Blaga cântat de compozitorii clujeni, în revista Tribuna, 12 febr.1987, an 
XXXI, p.l. 

* Blaga, Lucian, op.cit, p.16-17. 

+ Tartler, Grete, op.cit., Ed.Eminescu, Bucureşti, 1984, p.206. 

... Mioritic». Şi, cu certitudine, se poate afirma că Sigismund Toduţă a împlinit prin 
creația sa de gen destinul celor două arte îngemănate. 


Creaţia de inspirație blagiană 


3 Madrigale (La curțile dorului, lezerul, Intoarcere) 

4 Madrigale  (Be/șug, Răsunet în noapte, Coasta soarelui, Stă în codrul fără 

slavă) 

10 Miniaturi pentru voci egale pe versuri populare 

Estampă, Scoici, Noapte de mai 

3 Lieduri pentru tenor şi pian (9 Mai 1895, Colindă, Melancolie) 

Insomnii (neterminat, ms.) 

14 Lieduri pt.voce şi pian 
3 Lieduri pentru tenor (Lumina de ieri, Cerească atingere, Septemvrie) 
3 Lieduri pentru mezzosoprană (Cântecul obârşiei, Lucruri suntem, 
Unde un cântec este) 
3 Lieduri pentru bariton (Somn, Fum căzut, Cap aplecat) 
5 lieduri pentru bas-bariton (Ermerism, Cântec în doi, Cântec în noapte, 
Dorul-dor ..., Răboj) 

5 Lieduri pt. mezzosoprană şi pian (Spune-o-ncet, Amintire, Elegie, Drumuri, 
Semnal de toamnă) 

Opera-oratoriu Meşterul Manole după drama Meșterul Manole 


Lista cronologică a lucrărilor vocale, corale şi vocal-simfonice 
pe versuri de Lucian Blaga 


Perioada Lucrări vocale Lucrări corale Lucrări vocal- 
simfonice 
1956 3 Lieduri pt.tenor 
1977 Insomnii 
1978 3 Madrigale 
1981 4 Madrigale 
1983 Meşterul Manole 
1984 10 Miniaturi pt.voci 
1985 14 Lieduri pt.voce şi egale 
1987 pian 
1988 Estampă, Scoici 
1989 5 Lieduri pt.voce şi pian 
5 Lieduri Noapte de mai 
pt.mezzosoprană 

